ጠቅላይ ሚኒስትር ኃይለማርያም በስደትና በሌሎችም ጉዳዮች በሚወያየው ጉባኤ ለመሳተፍ ወደ ኢጣሊያ አቀኑ 
ጠቅላይ ሚኒስትር ኃይለማሪያም ደሳለኝ በሰዎች ፍልሰት፣ በምግብ ዋስትና፣ በአካባቢና ፈጠራ ጉዳዮች ላይ በሚመክረው የቡድን ሰባት መሪዎች ጉባኤ ለመታደም ወደ ኢጣሊያ አቀኑ፡፡ሲሲሊ ታኦርሜና ከተማ የሚካሄደው ጉባኤ በምርታማነት ላይም የሚመክር ሲሆን፤ በቀጣይ ስለተያዘው የምርታማነት አብዮት አፍሪካ ስለሚኖራት ሚና እንዲሁም ከቡድን ሰባት አገሮች ጋር ስለሚኖራት ትብብር አቅጣጫ ለማስቀመጥ ጥሩ አጋጣሚ ይፈጥራል፡፡የዓለም የሸቀጣ ሸቀጥና የአገልግሎት ምርት ሁኔታ ከቅርብ ዓመታት ወዲህ በተለያዩ መንገዶች እምርታ አሳይቷል፡፡አዲሱ የቴክኖሎጂ ለውጠ – ሞገድ ደግሞ የምርቱን ነባራዊ ሁኔታ በመሰረታዊ ደረጃ እንዲፋጠን በማድረጉ የቀጣይ ምርታማነት አብዮት ጽንሰ ሃሳብን አብስሯል፡፡ይህ የቴክኖሎጂ መራቀቅ ከሮቦትና ኢንተርኔት መሰል ትልልቅ የዲጂታል ቴክኖሎጂዎች እሰከ ታናናሽ የመረጃ ማስተላለፊያ ምርቶች፣ ሰው ሰራሽ የስነ ህይወትና የደህንነት ምልክቶች መሰል የፈጠራ ውጤቶችን ያጠቃልላል፡፡ተጋባዥ የአፍሪካ መሪዎችና ዓለም አቀፍ ድርጅቶች የሚሳተፉበት የቡድን ሰባት መሪዎች ጉባኤ ከተሞችና ገጠሮችን ያቀናጀ ተስማሚ ዲዛይንና ከአካባቢ ተጽዕኖ ነጻ የሆኑ "ተወዳዳሪ የፈጠራ ውጤቶችን እንዴት መፍጠር ይቻላል" በሚሉ ጉዳዮች ላይ ይወያያል፡፡ጉባኤው አፍሪካ ወደፊት በፈጠራ የታገዘ እድገት እንድታመጣ ለመተባበር የሚያስችሉ ተጨባጭ ቁም ነገር ያላቸው ውሳኔዎች ይተላለፋሉ ተብሎ ይጠበቃል፡፡የጉባኤው ተሳታፊ መሪዎችም ጥራትና ከአካባቢ ጋር ተስማሚነት ያላቸውን የኢንቨስትመንትና የመሰረተ ልማት አውታሮች የናሙና አማራጮችን ለይተው ይወያዩባቸዋል ተብሎ ይጠበቃል፡፡የሰው ሃብትን ልማትን ማጎልበት፣ በአፍሪካ የፈጠራ ውጤቶችን ማጠናከርና ጥራት ያላቸው የመሰረተ ልማቶች ዝርጋታን ማሳደግ የጉባኤው ዋነኛ አጀንዳ ናቸው፡፡ኢትዮጵያን ጨምሮ አራት የአፍሪካ አገሮች መሪዎች በጉባኤው ላይ እንዲታደሙ ተጋብዘዋል-(ኢዜአ) ፡፡